Mimo i Aran, els dos óssos bruns que han passat els seus últims anys en un petit recinte tancat de la localitat d'Arties, a la Val d'Aran, es troben camí d'Hongria on viuran a partir d'ara al Santuari Medveotthon. En aquest santuari d'animals  passaran un mes de quarantena i després podran gaudir de 30 hectàrees de bosc amb altres exemplars de la seva espècie procedents de tot Europa. La fundació FAADA, que l'any 2012 va posar en marxa una campanya perquè els dos animals aconseguissin una llar digna, ha destacat que el seu trasllat s'ha fet amb totes les garanties i que la fundació seguirà l'evolució dels animals un cop a Hongria. Per la seva part, veïns d'Arties, entre ells l'alcalde pedani David Torres, han lamentat el trasllat i han dit que aquest dilluns ''és un dia trist'' donat que durant més de 20 anys han format part de la comunitat del poble.  La lluita de la fundació FAADA va començar l'any 1996, quan la Generalitat de Catalunya va donar d'alta el nucli zoològic d'Arties per albergar dos óssos bruns, en Dami i en Mimo, procedents d'un decomís. La finalitat primera era exposar-los al públic com a eina d'educació ambiental. L'any 2010 va morir en Dami i va ser reemplaçat per una femella jove, l'Aran, procedent del Parque de Naturaleza de Cabárceno. Així doncs Mimo és propietat de la Generalitat de Catalunya, mentre que Aran és propietat de l'Ajuntament d'Arties. Els veïns han recordat que van ser els escolars del poble els que van batejar a l'óssa amb el nom d'Aran. Els mateixos veïns lamenten que ara els hagin traslladat de manera ràpida i precipitada. L'any 2012, FAADA, juntament amb altres entitats, va començar una campanya de recollida de signatures per demanar la retirada dels óssos d'aquell petit recinte, el que consideren ''totalment inadequat per poder viure una vida digna''. La instal·lació no disposa dels requisits de seguretat adequats per albergar animals d'aquesta espècie. El maig del 2013, la Comissió Tècnica d'Inspecció de Nuclis Zoològics amb Fauna Salvatge de la Generalitat de Catalunya visita les instal·lacions i indica un seguit de mesures correctores necessàries que cal fer i donant un termini màxim per a dur-les a terme. Després de mesos de converses, l'Ajuntament d'Arties arriba a entendre la dificultat d'assolir els requisits de seguretat i de benestar per als óssos, i accedeix a reubicar-los a un santuari. Andrea Torres de FAADA ha explicat que ha estat un dels trasllats que els ha costat més de realitzar. Torres s'ha mostrat ''feliç'' per haver-ho aconseguit i ha dit que Mimo i Aran viuran en molt millors condicions: un recinte d'unes 30 hectàrees on tindran control veterinari i aportació alimentària. A més a destacat que conviuran amb altres óssos de la seva espècie i també amb llops. El retard en el trasllat ha argumentat que es deu a tot tipus d'impediments per al trasllat. Primer va ser la documentació, que no estava en regla; després van ser les condicions climàtiques: l'hivern estava a punt d'arribar i era molt arriscat per la salut dels animals fer el trasllat en aquell moment. Torres ha afegit que a la primavera, acabada la hibernació dels animals, van reactivar els preparatius, però es van trobar que el santuari de Romania havia acollit durant l'hivern altres animals procedents de rescats de gran urgència i per tant ja no hi tenien espai per als ossos d'Arties. Van engegar el procés de recerca un altre cop i finalment van trobar el santuari de Medveotthon d'Hongria. L'alcalde pedani d'Arties, David Torres, ha explicat que han demanat els informes necessaris per conèixer de primera mà l'estat dels animals finalitzat el viatge a Hongria i posteriorment un cop aclimatats. Els veïns del poble s'han mostrat preocupats per la salut de Mimo, el més vell dels dos óssos, i s'han plantejat si suportarà un viatge de 22 hores en vehicle. Mimo té 27 anys. La majoria dels veïns del poble s'han mostrat tristos pel trasllat dels óssos però el que més Àlex Fondevila, el cuidador de Mimo i Aran els darrers 10 anys. Fontdevila ha dit que els trobarà a faltar i que espera que el trasllat sigui positiu pels animals.

Summary: Els óssos d'Arties ja són camí d'Hongria on viuran en un santuari d'animals de més 30 hectàrees de bosc


Cinc dotacions continuen remullant la zona afectada pel foc, que ha calcinat unes 30  hectàrees ACN Pujalt.-Els Bombers de la Generalitat han donat per controlat a quarts d'una d'aquesta matinada l'incendi de vegetació agrícola i forestal al terme municipal de Pujalt (Anoia). Segons les dades provisionals dels Agents Rurals, les flames han calcinat unes 30 hectàrees de superfície en una zona propera a la masia del Pont de Vilaltella. Aquest dimecres al matí, cinc dotacions terrestres continuaran remullant la zona afectada per les flames. Ahir a la tarda la part més activa es trobava a la zona de can Mallol i es va declarar algun focus secundari, tot i que a mitja tarda l'incendi ja es va donar per estabilitzat. Hi van arribar a treballar unes quaranta dotacions terrestres i nou mitjans aeris.

Summary: Els Bombers donen per controlat l'incendi de vegetació de Pujalt


El fabricant nord-americà de cotxes elèctrics de luxe Tesla, que va escollir Barcelona per obrir la seva primera tenda temporal de l'Estat al Port Vell el passat mes de maig, ha tornat a escollir Catalunya, en aquest cas l'Hospitalet de Llobregat, per obrir al públic el primer concessionari estable amb servei tècnic. Jorge Milburn, director de Tesla a Espanya i Portugal, ha explicat que el nou centre, de 1.300 metres quadrats, l'han ubicat a l'Hospitalet, a tocar de la plaça Europa, per la seva bona ubicació i proximitat amb Barcelona. Els clients que s'hi acostin hi trobaran exposats els models S i X. El nou model 3, el més econòmic de la gamma i que ja es pot reservar per internet, arribarà als concessionaris espanyols l'any vinent. Sobre els plans de futur de la marca a Catalunya, Milburn ha explicat que l'objectiu és obrir un segon concessionari, en aquest cas sense servei tècnic, al carrer Rosselló de Barcelona abans de finals d'any.

Summary: Tesla obre a l'Hospitalet de Llobregat el primer concessionari amb servei tècnic de l'Estat


Les plataformes de 'Trens Dignes' de l'Ebre, el Priorat i el Maestrat, conjuntament amb una vintena d'entitats més, han promogut aquest dissabte al migdia una xiulada per denunciar la manca d'inversions en la xarxa ferroviària estatal de mitjana i llarga distància. Les entitats reclamen que Adif destini més recursos a la millora de les infraestructures atès que el 80% del pressuposts – uns 60.000 milions d'euros-, es dediquen a l'alta velocitat, en detriment del tren convencional, que asseguren que absorbeix el 96% d'usuaris. Segons el portaveu de la plataforma ebrenca, Josep Casadó, pateixen problemes "molt grans, dificultats i deficiències" al territori. Les concentracions, sota el lema 'Xiulem pel tren', s'han fet simultàniament en diversos municipis com a Tortosa, Salou (Tarragonès), València i Ontinyent (Vall d'Albaida) i a Manresa, que s'ha afegit a la mobilització.

Summary: 'Trens Dignes' denuncia la desinversió als ferrocarrils i reclamen un millor servei a Catalunya i el País Valencià


"És moment per celebrar-ho, avui torno a confiar en la justícia", ha manifestat l'advocat de Sandro Rosell, Pau Molins, durant la roda de premsa per valorar la sentència absolutòria del seu client que va estar 22 mesos en presó provisional. Molins esperarà sentència ferma per estudiar com reclamar responsabilitats per una presó "abusiva i desproporcionada" i un procés "ple d'irregularitats". L'advocat Andreu Maluenda ha explicat que quan ha comunicat la notícia a Rosell han començat a "cridar com bojos". Les primeres paraules de l'expresident del Barça han estat preguntar si ja tenia la sentència perquè sinó no s'ho creia i després l'han llegit. Molins considera que durant aquest temps s'ha parlat poc de Rosell i ha demanat que es digui "ben alt i ben fort que Sandro Rosell és innocent". "Perquè s'ho mereix", ha reblat. "El que hem viscut al despatx en els últims dos anys no ho havia vist mai, i m'ha fet replantejar moltes coses", ha dit Molins, que ha reconegut haver passat per "moments de patiment personal" perquè no entenia què passava i estava "molt decebut del sistema per aquest cas i per algun altre".  Per això Molins ha celebrat una sentència absolutòria que "diu clarament que no hi ha hagut comissions il·legals, no hi ha hagut diner negre i per tant no hi ha hagut delicte de blanqueig de capitals ni cap de les acusacions que venien imputant Sandro Rosell i Joan Besolí". Maluenda considera que s'ha sentenciat "el grau màxim de la innocència". A diferència d'altres novetats del procés, Molins ha assenyalat que han conegut la sentència a les onze del matí abans de llegir-ho als mitjans de  comunicació. L'advocat ha afirmat que amb la sentència absolutòria "l'Audiència Nacional ha fet un gran servei a la justícia d'aquest país" i ha afegit que ha tingut "una diligència excepcional", malgrat mostrar-se molt crític pel que fa a la investigació. "Ha fallat el sistema" Molins ha dit que aquest és un "cas paradigmàtic del que no pot ser un procés judicial" perquè ha estat "absolutament ple d'irregularitats" i considera que "ha fallat el sistema". En aquest sentit, ha explicat la pròpia detenció de Sandro Rosell amb les càmeres arribant abans que la policia, les notícies a alguns mitjans de comunicació sobre una investigació secreta durant la qual "només s'han fet dues proves testificals" i la presó preventiva de 22 mesos que considera un "claríssim abús per part de la instructora" i un "greuge comparatiu" amb altres casos recents com el de la Manada. Ha criticat l'actuació de l'Audiència Nacional per haver "assumit com a pròpia" la posició de la fiscalia i haver-se "limitat a fer un copiar i enganxar".  Pel que fa a demanar responsabilitats o una compensació, Molins ha volgut ser caut. Ho estudiaran quan la sentència sigui ferma. "Haurem de veure si hi ha hagut mal funcionament de l'administració de justícia i si s'ha de reclamar penalment o a alguna persona en concret". En aquest punt ha recordat que la instrucció ha estat "pràcticament dirigida per la Policia Nacional i la Guàrdia Civil sense cap tipus de control jurisdiccional". Ha exposat que si demanen una compensació econòmica seria d'uns 45.000 euros. Preguntat per si la presidència del Futbol Club Barcelona pot haver influït el procés, Molins en un primer moment ha dit que caldria preguntar-ho als qui van demanar les mesures cautelars. Després ha reconegut que segons el seu punt de vista "alguna cosa hi deu haver hagut si judicialment ha estat absolt", però ha dit que no s'atrevia a dir que això havia estat "el motiu últim". Després dels fets denunciats, Molins considera que cal "repensar la figura de la presó preventiva i en alguns casos determinats la desproporcionalitat de l'abús que es fa d'aquesta figura".

Summary: L'advocat de Sandro Rosell: "És moment per celebrar-ho, avui torno a confiar en la justícia"


L'expresidenta del Parlament Carme Forcadell ha defensat que en democràcia "no s'ha de tenir por" i que votar en el referèndum "no és delicte". "En democràcia només faltaria que haguem de tenir por", ha manifestat a preguntes de la fiscal Consuelo Madrigal, alhora que ha defensat el "dret fonamental a manifestació". A més ha dit que és "absolutament fals" que fes crides a "omplir els col·legis" l'1-O - com recull la fiscalia al seu escrit- i que només va fer una piulada agraint "a la gent que tot i la violència policial es comportessin pacíficament". També ha negat conèixer l'origen de les urnes. "Crec que això no ho sap ningú, m'agradaria saber-ho", ha manifestat.  Preguntada per la preparació del referèndum, ha dit que desconeixia d'on havien sortit les urnes. "Crec que això no ho sap ningú, m'agradaria saber-ho", ha manifestat.  Sobre el 20-S, ha reconegut que va estar a la concentració d'Economia "uns minuts" i que hi va anar per donar suport a l'exvicepresident Oriol Junqueras perquè estava "afectat" per les detencions de "col·laboradors seus". A més, ha dit que va arribar fins a la porta "sense dificultats".  Hores més tard, ha explicat que va participar en una concentració a Sabadell, on viu. Ha relatat que no estava previst que parlés però que li van demanar intervenir. "Vaig demanar la llibertat dels companys detinguts perquè creia que era el que havia de fer perquè a alguns els coneixia, però no vaig presidir cap acte", ha remarcat.  "No caure en provocacions" També ha reconegut que el 21 de setembre va anar a l'acte del TSJC, que ha recordat que va durar 24 hores i amb participació de "diputats no independentistes". En aquest acte, ha admès que va demanar la llibertat dels detinguts i ha recriminat a l'acusació que no consti la part on demanava que tota actuació fos "pacífica i sense caure en provocacions".  La fiscalia ha demanat reproduir el vídeo d'aquella intervenció on s'escolta Forcadell dient que es "conjuraven per no parar" fins que els detinguts sortissin lliures. "No esteu sols, sou els nostres herois i les nostres heroïnes, moltes gràcies, som aquí per dir que no tenim por", se sent a Forcadell.  En la mateixa votació, se sent Forcadell animant a anar a votar l'1-O. "La millor manera de demostrar que no tenim por és anar a votar l'1-O, us demano que l'1-O aneu a votar ja sigui sí o no, però fer-ho per dignitat i amb dignitat pel futur de Catalunya i per la democràcia", declarava Forcadell en aquell vídeo. La fiscal Consuelo Madrigal li ha recriminat si considerava que aquestes declaracions anaven en contra del principi de neutralitat del seu càrrec. "Vaig defensar votar sí o no, perquè crec que anar a votar no és delicte", ha afegit.

Summary: Forcadell: "En democràcia faltaria més que haguem de tenir por, votar no és delicte"


La Federació d'Hostaleria de Lleida ha demanat per escrit a l'Ajuntament de Lleida deixar de pagar impostos municipals mentre duri l'estat d'alarma com ara la taxa d'ocupació de la via pública que paguen aquells locals amb terrassa. Sol·liciten també que els impostos anuals que es paguen a la primavera, com l'IBI o la taxa d'escombraries, es puguin ajornar i pagar més endavant ja que els seus ingressos mentre estan tancats són "zero". A més, consideren "insuficients" les mesures anunciades pel govern espanyol i reclamen deixar de pagar els lloguers dels locals fins que no puguin obrir ja que temen que el tancament s'allargarà més de quinze dies. "No podem gastar més del que ingressem", lamenta el president de la Federació, Ramon Solsona. Des de la Federació han fet aquestes peticions a la Paeria, atès l'estat d'alarma pel coronavirus decretat pel govern espanyol, i les gravíssimes repercussions de tot tipus, alerten, que té pel sector hostaler. És per això que demanen l'exempció temporal de tots els tributs municipals de l'Ajuntament de Lleida que afectin al sector de totes les activitats recreatives musicals, de restauració i d'allotjament turístic de la ciutat de Lleida mentre duri l'estat d'alarma i les possibles ampliacions de la seva durada.  En aquest mateix sentit també s'ha pronunciat la PIMEC, que ha demanat per carta a la Diputació de Lleida, Consells Comarcals i Ajuntaments del territori que facin efectives "amb urgència" les mesures econòmiques prioritàries per fer front a l'impacte que el coronavirus està tenint en les pimes i els autònoms de la zona, sobretot en sectors com el comerç, l'hostaleria, la restauració o els serveis. Des de la PIMEC demanen que les administracions públiques abonin de manera immediata les factures pendents i garanteixin la continuïtat dels contractes públics amb proveïdors o, quan això no sigui possible, compensar les empreses i els treballadors autònoms afectats per suspensions. Sol·liciten també una carència en el pagament impostos i taxes municipals relacionades amb les activitats econòmiques limitades per l'estat d'alarma així com línies d'ajuts i subvencions destinades a compensar-ne el pagament.

Summary: La Federació d'Hostaleria demana a l'Ajuntament de Lleida deixar de pagar impostos municipals durant l'estat d'alarma


L'Alta Ribagorça espera uns 20.000 visitants durant els set caps de setmana de falles als 10 municipis que celebren aquesta tradició mil·lenària, Patrimoni de la Humanitat des del 2015. El president en funcions del Consell Comarcal, Josep Lluís Farrero, ha destacat el ''report'' econòmic que representen aquestes visites per al conjunt de la vall i per això ha apostat per conservar-lo. En aquest sentit, ha assenyalat que enguany estrenen senyalització dels camins que recorren les baixades de les falles, des del punt on es situa el 'faro', que és la foguera que s'encén a la muntanya per encendre les falles, fins als pobles on arriben els fallaires. Tot plegat perquè els turistes puguin conèixer amb més detall les característiques d'aquesta festa que arrenca el 15 de juny i s'allarga fins al 27 de juliol. El pati de l'Institut d'Estudis Ilerdencs (IEI) ha acollit aquest dilluns al migdia la presentació de la temporada de falles a l'Alta Ribagorça. Del conjunt de setze municipis catalans que tenen declarades les falles Patrimoni de la Humanitat, deu són d'aquesta comarca que celebra set caps de setmana de falles amb la participació d'unes 1.800 persones, que són les encarregades de baixar els troncs encesos de la muntanya. El president del Consell Comarcal de l'Alta Ribagorça, Josep Lluís Farrero, ha destacat que des de la declaració com a Patrimoni de la Humanitat, l'1 de desembre de 2015, l'afluència de visitants a la festa de les falles ha anat augmentant any rere any. És per això que han hagut de fer canvis en alguns ''aspectes organitzatius'' com ara els aparcaments, ja que els municipis on es fan falles no en tenen prou. En aquest sentit, s'habilita transport per aquells visitants que han de deixar aparcat el seu vehicle a una distància gran.  Les falles no només se celebren durant el dia que es baixen enceses de la muntanya sinó que es comencen a viure durant el procés d'elaboració a partir de les teies. A l'Alta Ribagorça hi ha nou tipus de falles diferents i aquests dies es poden observar en una exposició al mateix pati de l'IEI. Farrero ha explicat també que per fer més partícips els visitants de la festa s'ofereixen tallers de confecció de falles i visites combinades amb el Romànic de la vall i els punts on se situen els faros. Tot plegat, amb l'objectiu de ''posicionar el territori'' i donar-se a conèixer. Els pobles de la comarca on es baixen falles són Durro, que obre temporada el dissabte 15 de juny; Senet, el 22 de juny; Boí, Casós, el Pont de Suert i Vilaller, el 23 de juny; Barruera el 29 de juny; Erill la Vall el 6 de juliol; Taüll el 19 de juliol; i Llesp el 27 de juliol.


Les compareixençes del vicepresident, Pere Aragonès, i del conseller Damià Calvet a la Comissió de Medi Ambient i Sostenibilitat sobre Aigües Ter Llobregat (ATLL) s'han ajornat fins al 30 de gener. Els dos membres del Govern han registrat una petició d'ajornament en la què argumenten que les detencions d'aquest dimecres, entre elles, els alcaldes de la CUP de Verges i Celrà, suposen "l'alteració de la vida política". Els diputats d'ERC i JxCat han donat suport a l'ajornament, mentre que els diputats de Cs, PSC i PPC han denunciat el "bloqueig" del Parlament per part dels independentistes. Les altres dues comissions del Parlament d'aquesta tarda també s'han suspès després que els diputats independentistes hagin marxat, com ja han fet en les comissions del matí.  El president de la Comissió de Medi Ambient i Sostenibilitat, Lucas Ferro (CatECP), ha llegit a l'inici de la sessió la petició firmada per Aragonès i Calvet. Seguidament els grups han demanat la paraula per expressar la seva opinió. Segons la diputada de Cs Marina Bravo els independentistes "boicotegen i bloquegen" el Parlament en comptes de defensar els interessos dels catalans. Un fet que ha qualificat de "frau" al propi Parlament i "menyspreu" a la ciutadania i ha avançat que el seu grup demanarà les "responsabilitats pertinents".  En la mateixa línia, el diputat del PSC Jordi Terrades ha expressat una "protesta enèrgica" davant la no compareixença d'Aragonès i Calvet i ha denunciat una "manca de coherència" en assenyalar que els membres del Govern han mantingut la seva agenda al matí quan ja s'havien produït les detencions. "No entenem que al matí es mantingui l'agenda i no es donin explicacions sobre el nyap de l'ATLL", ha lamentat. Així mateix, el diputat del PPC Santi Rodríguez ha defensat que en un estat de dret tothom és exactament igual davant la llei i ha denunciat que el que ha passat aquest dimecres al Parlament és un "acte de propaganda per reivindicar un posicionament polític". Els diputats d'ERC Ferran Civit i de JxCat Toni Morral han donat suport a l'ajornament tot  defensant que la cambra catalana no pot ser aliena a una situació d'anormalitat. Morral ha qualificat de "repressió gratuïta" que es facin detencions sense ordre judicial. Comissions suspeses A banda de la Comissió de Medi Ambient i Sostenibilitat, a la tarda també s'han suspès les comissions d'Economia i d'Interior, després de la marxa dels diputats independentistes. Al matí, s'han ajornat tres comissions més. Només a la comissió de Treball, Afers Socials i Famílies ha comparegut la presidenta de l'Associació Ajudam Predegent, Carme Pous, i després s'ha suspès.

Summary: Les compareixences d'Aragonès i Calvet sobre ATLL s'ajornen fins al 30 de gener per les detencions


Berga ha vist aquest dissabte a la nit de forma excepcional com la Patum Completa esclatava a la Plaça de Sant Pere. Els berguedans han celebrat així el dia central del centenari de la Coronació de la Mare de Déu de Queralt, al costat de milers de visitants que no s’han volgut perdre la festa en aquesta edició extraordinària. Més d’una hora abans de l’inici de les comparses, centenars de patumaires ja guardaven lloc a la plaça, malgrat la forta pluja que ha remullat Berga durant la tarda i que ha posat en dubte la celebració de la festa fins l’últim instant. Poc abans de les nou, però, l’aiguat s’ha esvaït i ha permès que la Patum Completa fos la única protagonista. Una vegada més, com passa per Corpus, el salt de Plens ha estat el moment de la nit que més eufòria ha despertat. La màniga llarga de cotó i els barrets vermells com a vestuari tradicional de Patum han tornat a inundar la Plaça de Sant Pere, però aquest cop lluny de la celebració de Corpus ni de donar el tret de sortida a l’estiu. Ben al contrari, a tocar de la tardor, milers de persones han viscut de forma intensa la Patum Complerta per celebrar els 100 anys de la Coronació de la Mare de Déu de Queralt. Molts dels assistents, com bé sent habitual, han arribat de diferents punts del territori català. Grups d’amics i famílies vingudes d’arreu no s’han volgut perdre les comparses i Plens. Entre els entrevistats per l’ACN, hi ha hagut gent arribada del Camp de Tarragona, del Vallès i també d’Andalusia. “La veritat és que és una festa que impressiona molt”, ha admès Rafa Sansillo, sevillà de naixement i actualment treballador a Reus. Entre els visitants, Jesús Torres, vingut de Riudoms (Baix Camp), ha reconegut que la Patum s’ha convertit en una festa massificada, però ha indicat que les virtuts de l’esdeveniment són els que l’han fet atractiu. “Els berguedans han d’entendre que tenen una cosa bonica que han d’ensenyar”, ha explicat.  D’altra banda, pel que fa als veïns residents al Berguedà, n’hi ha que asseguren ser fidels indiscutibles a la Patum des de fa dècades, com Amadeu Riera, de Casserres, que ha explicat que aprofita la festa per retrobar-se amb antics companys d’institut. Per Riera, un dels motius a destacar és l’evolució que ha tingut la Patum al llarg dels anys, amb un augment constant de públic jove. “Sentiment indescriptible” Mentre a la Plaça de Sant Pere aquest dissabte a la nit gairebé no hi cabia ni una agulla, al soterrani de l’ajuntament de Berga s’hi multiplicaven els nervis dels qui es vestien i s’enfundaven en màscares de vidalba per participar al salt de Plens. Ferran Viladomat, mentre es vestia, ha assegurat a l’ACN que antigament havia saltat aproximadament 30 vegades però ha matisat que feia 20 anys que no ho feia. La situació li ha fet especial il•lusió i ha destacat que saltar als Plens “suposa molta pressió”. El mateix ha assegurat Rebeca Zumajo, que ha explicat que “es passen molts nervis, pensant en què surti bé, sobretot pel sentiment català, patumaire i berguedà”. “És una il•lusió que es porta al cor”, ha afegit Mercè Coll, que aquest dissabte ha saltat per última vegada després de dècades participant a la Patum. Més novell però amb les mateixes sensacions s’ha explicat Arnau Anglarell, de l’Atmella del Vallès però assidu al salt de Plens per vincles familiars. Angarell ha resumit els sentiments de saltar per Patum explicant que “abans de saltar tens nervis i ganes, durant el salt es resumeix en fum i foc, i després tens una sensació d’èxtasi”. “És indescriptible”, ha conclòs.

Summary: La Patum Completa esclata a Berga en ple setembre en honor al centenari de la Coronació de la Mare de Déu de Queralt


El Govern de la Generalitat va aprovar el 6 d’octubre el nou contracte de manteniment i lloguer de mitjans aeris adscrits a la Direcció General de Prevenció, Extinció d’Incendis i Salvaments, que suposarà la incorporació d'un helicòpter per volar de nit, més avions per extingir incendis i un dron. Amb aquests contractes, vigents per al període 2021-2023, els bombers disposaran de 19 helicòpters (4 de rescat i 15 d’extinció i coordinació d’incendis forestals) i 5 avions, alguns de propietat i d’altres en règim de lloguer. El nou contracte ascendeix a 45.100.929 euros per donar cobertura a les necessitats operatives plantejades en el projecte Bombers 2025. La millora dels dispositius de rescat passa per la incorporació d’un aparell que podrà fer vols nocturns una vegada es faci l’habilitació especial per al personal operatiu i l’adequació de les instal·lacions aeronàutiques del cos. A més, dues d’aquestes instal·lacions, Sabadell i Pirineus, seran habilitades com a bases aèries GRAE medicalitzades, cosa que significarà una gran millora operativa. Pel que fa a l’extinció d’incendis forestals, les millores consistiran a augmentar de 2 a 3 els avions de vigilància i atac (AVA) de càrrega terrestre, que s’afegiran als 2 AVA de càrrega amfíbia dels quals ja disposa el cos. També s’incrementaran els helicòpters habilitats per a portar personal en cas d’emergència; i un estarà equipat amb un nou sistema de detecció i avaluació meteorològica per analitzar fenòmens derivats dels grans incendis forestals. Una altra novetat consistirà en l’adquisició d'un dron que permetrà recollir informació per donar suport als comandaments en la presa de decisions. Les adquisicions s’acompanyaran també de millores logístiques, com ara l’adquisició i instal·lació de dipòsits de combustible a les bases d’Olot i Berga.

Summary: Els bombers incorporen un helicòpter per volar de nit, més avions per extingir incendis i un dron


El president de la Generalitat, Quim Torra, ha fet una crida perquè la manifestació de la Diada sigui "històrica". Dos dies abans de l'Onze de Setembre, i en una entrevista a La Sexta aquest diumenge a la nit, Torra ha apostat "10 a 1" que no hi haurà cap paper pels carrers, com a símbol de la "convivència" que hi ha en les mobilitzacions independentistes. D'altra banda, Torra també s'ha preguntat com pot ser que es jutgi el Govern de Carles Puigdemont si l'expresident està lliure a Brussel·les i pot viatjar per tota Europa. Així mateix, el cap de la Generalitat ha reiterat que no acceptarà cap sentència condemnatòria pel judici contra els encausats per l'1-O. Torra manté que hi ha una majoria social "incontestable" a Catalunya a favor de la independència. Torra, que continua fixant la segona reunió amb el president espanyol, Pedro Sánchez, per a l'octubre, ha dit que no es resigna a creure que el líder del PSOE sigui igual que Mariano Rajoy. En aquest sentit, el president del Govern confia que Sánchez sigui capaç de prendre els "riscos necessaris" per aplicar la "màxima intel·ligència política" davant els moments que venen. Una recepta que Torra també s'ha aplicat a ell mateix.  El president ha repetit que estarà encantat d'anar al Congrés si és per explicar i debatre sobre el projecte de la República, parlar dels "presos polítics i exiliats" i la "repressió" de l'Estat, i sempre i quan no s'hi faci cap votació. Torra ha refermat la voluntat, doncs, d'anar-hi a plantejar el dret a l'autodeterminació, un dret que el president ha subratllat que el PSOE defensava fins el 1974: "Nosaltres no hem canviat. Davant de quin PSOE estem?", s'ha preguntat.

Summary: Torra fa una crida perquè la manifestació de la Diada sigui "històrica"


El jutjat penal número 1 de Reus ha absolt la tuitaire de la mateixa ciutat que va ser jutjada per, suposadament, injuriar i amenaçar el magistrat del Tribunal Suprem, Pablo Llarena, en una piulada. D'una banda, la jutgessa argumenta que la captura de pantalla que els Mossos d'Esquadra van fer del missatge, esborrat posteriorment, no pot convertir-se en prova inculpatòria passant per sobre del dret a la presumpció d'innocència. La sentència, a més, també dona la raó a la defensa en el fons de la qüestió i descarta que el tuit pugui ser considerat com una amenaça o com una injúria, en el context d'un debat públic i de crítica social en els quals les restriccions a la llibertat d'expressió han de ser "mínimes", segons la jurisprudència. L'acusada va ser processada per haver publicat un tuit en el qual es titllava de "fill de puta" el magistrat del Tribunal Suprem, s’indicava el lloc de feina de la seva dona i es cridava a difondre'n les dades perquè "no podran anar pel carrer a partir d'ara". A la finalització de la vista oral, Fiscalia va mantenir la petició d’un any i mig de presó per un delicte d’amenaces -o subsidiàriament de coaccions-, i de 2.100 euros de multa per injúries. La jutgessa del Penal número 1 de Reus, però, ha considerat que ni amb les proves aportades se li pot atribuir l'autoria, ni el contingut del missatge mateix és delictiu, tal i com argumentava la defensa, exercida per Lluís Gibert, del Col·lectiu d'Advocats Voluntaris 1-O de Reus.  L'atribució de l'autoria a l'acusada es va efectuar mitjançant una captura de pantalla per part dels Mossos d'Esquadra, atès que el tuit va ser esborrat poc temps després de ser publicat i el compte va ser restringit. En la investigació policial, els agents no van poder descartar de forma concloent que el missatge hagués  estat manipulat. Tampoc van poder certificar que el compte des d'on es va publicar era propietat de l'acusada, després de comparar les fotografies dels perfils de Twitter, Facebook i Linkedin i constatar la coincidència del nom –Cori Sauné- i el lloc de residència, la ciutat de Reus. Durant la vista oral, l'acusada va negar ser l'autora del missatge.  Captures manipulables Així, la sentència considera, basant-se en la jurisprudència del Tribunal Suprem, que les captures de pantalla han de ser "valorades amb la seva deguda cautela, per la possibilitat de manipulació del seu contingut i de l'anonimat del seu emissor". Sosté que els indicis per fonamentar una condemna amb aquesta prova "no solament són escassos sinó excessivament genèrics, fet que els priva de la suficient virtualitat incriminatòria per excloure qualsevol altra hipòtesi raonable". "Requereixen altres elements probatoris per trencar la presumpció innocència. S'ha aplicat la jurisprudència del Tribunal Suprem", ha subratllat l'advocat de la defensa. L'absolució, però, no només es basa en la qüestionada solidesa de les proves aportades per determinar qui va publicar el missatge. Tampoc considera que el tuit pugui enquadrar-se dins de la tipologia penal d'amenaça, o subsidiàriament coaccions, i injúries al jutege Llarena, tal i com argumentava la defensa. Entén la jutgessa que, si bé es va publicar en una xarxa social, el missatge va romandre poc disponible poc més d'un dia i el perfil des d'on es difonia tenia molt pocs seguidors. A més, sosté que l'ús de l'expressió "fill de puta" en el tuit, en la societat actual "no és considerada com a greu ni tan sols injuriant si no va acompanyada d'altres expressions vexatòries  i denigrants", que no consten en aquest cas. Sense intencionalitat Argumenta també la sentència que el mateix magistrat Llarena no ha vist vulerat el seu dret a l'honor perquè no va declarar, no es va personar en la causa ni va interposar cap demanda civil, descartant la "manca d'intenció" de qui va publicar el tuit de lesionar-lo. Tampoc hi veu un delicte d'amenaces o coaccions perquè, a més de no existir l'element subjectiu, l'expressió del propòsit no és persistent ni creïble. "Ni el contingut del missatge evoca que l'encausada tingui propòsit de causar mal" la jutge ni això resulta veraç quan no s'ha acreditat que conegués el seu domicili.  La jutgessa no accepta tampoc que es relacioni el missatge publicat amb les pintades prop d'un habitatge del magistrat a la Cerdanya. Recorda que tant Llarena com la seva esposa no van haver fer canvis a la seva vida personal per aquest missatge. Per contra, entén que l'exercici de la llibertat d'expressió, tot i que no empara l'insult, ha de tenir les "mínimes" restriccions en un context de debat públic i crítica social quan es dirigeix a una persona amb relleu públic, "que no són només polítics, sinó qui adopta decisions d'una determinada transcendència". "S'han atès les nostrs argumentacions jurídiques i la jutgessa ha entès que no hi ha prova i no es produeix delicte i, per això, absol l'acusada", ha celebrat el mateix Gibert. La sentència, però, encara no és ferma i cap la possibilitat que Fiscalia presenti recurs d'apel·lació, que hauria de resoldre l'Audiència Provincial de Tarragona.

Summary: Absolta la tuitare de Reus que va ser acusada d'amenaçar i injuriar el jutge Pablo Llarena


El president del grup municipal de CiU, Xavier Trias, ha demanat a l'alcaldessa de Barcelona, Ada Colau, que es reprenguin les obres de reforma del Paral·lel en els seus dos extrems. En una roda de premsa que s'ha fet aquest dijous al matí davant d'El Molino, l'exalcalde i altres regidors de CiU han denunciat el que consideren "inacció" i "abandonament" en aquesta via i han demanat a Colau que "no s'amagui en processos participatius eterns". Trias ha agraït l'assistència de diversos representants d’entitats veïnals i de comerciants de la zona i ha destacat que en el mandat anterior es va fer un "esforç important de transformació" d'aquesta avinguda com "ampliar voreres, crear noves places i traslladar el carril bici al centre". "Aquesta reforma s’ha d’acabar”, ha dit Trias, que ha demanat al govern municipal "continuï amb la transformació del Paral·lel als seus dos extrems, des de Plaça Espanya fins al carrer Lleida, i des Nou de la Rambla fins a la Carbonera (plaça de les Drassanes). Trias ha emplaçat l’Ajuntament a què en aquests pressupostos es tingui en compte la continuació de la transformació del Paral·lel, tant la reforma urbana, amb millora de l’espai públic, com l’impuls de mesures, econòmiques, comercials, culturals i cíviques per fer d’aquesta emblemàtica avinguda de nou una referència a la ciutat de Barcelona. “Que es posin les piles i segueixin aquesta línia encetada, és un error parar-ho”, ha afirmat Trias. En la segona fase de les obres del Paral·lel, que havia de començar la segona meitat del 2015, l’Ajuntament havia de concloure la urbanització de l’avinguda amb la reforma dels extrems que falten del Paral·lel, en concret els trams que van de Plaça a Espanya al carrer Lleida; i entre Nou de la Rambla i la Carbonera. Una remodelació que segons el grup municipal de CiU "té aturada sense justificació el Govern d’Ada Colau". Jordi Martí, regidor responsable d’Urbanisme del grup municipal de CiU, ha criticat que el govern municipal no ha convocat cap reunió amb veïns i entitats des del passat mes d’octubre i ha assenyalat que a més de la transformació física "també calen propostes de dinamització econòmica, comercial, cultural i cíviques”. Durant la roda de premsa, Martí ha demanat al govern de Colau que "d’una vegada faci el que han de fer". "Portem cinc mesos de pròrroga, no serveixen les excuses del pressupost ni els processos participatius”, ha reflexionat en veu alta Martí. “Demanem, denunciem i exigim la represa del projecte de remodelació del Paral·lel, volem compromisos respecte a la continuïtat i la finalització dins aquest mandat”, ha conclòs Jordi Martí.

Summary: Trias reclama a Colau que es reprenguin les obres de reforma del Paral·lel


Les comunitats es repartiran més de 600 milions d'aquest tram del Fons, destinat a atendre desviacions de l'objectiu de dèficit de l'any passat ACN Madrid.-Catalunya rebrà 120,55 milions d'euros a través del FLA Extra de 2016, segons ha acordat el govern espanyol aquest dijous a través de la Comissió Delegada del Govern per a Assumptes Econòmics (CDGAE). En total, les comunitats autònomes adherides al Fons rebran 600,62 milions d'euros d'aquest darrer tram destinat a atendre desviacions de l'objectiu de dèficit de l'exercici 2016 pendents de finançar. Aquesta xifra se suma als 1.492 milions d'euros que pel mateix concepte es van assignar a les comunitats per acord de la CDGAE del 5 d'octubre. Els imports totals assignats per la CDGAE per a tot l'exercici 2017 ascendeixen a 27.881,62 milions d'euros després d'aquesta nova assignació. D'aquests, 7.757,18 milions es destinaran a Catalunya. D'altra banda, la CDGAE ha acordat també l'assignació de 88,3 milions d'euros, amb càrrec al Fons d'Ordenació del Fons de Finançament a Entitats Locals, per tal que els municipis puguin finançar el 2017 deutes amb l'Agència Estatal d'Administració Tributària (AEAT), la Tresoreria General de la Seguretat Social i les derivades de la Línia ICO de l'any 2011. Aquest import es suma a l'aprovat per la CDGAE el passat 2 de març, amb la finalitat d'atendre necessitats financeres d'aquest any i que va ser de 643,20 milions d'euros (431,47 milions amb càrrec al Fons d'Ordenació i 211,73 a càrrec del Fons d'Impuls Econòmic).

Summary: Catalunya rebrà més de 120 milions d'euros a través del FLA Extra de 2016


El president de la Generalitat, Quim Torra, ha ofert Catalunya per poder acollir-hi refugiats provinents del camp de Moria, a Grècia. L'anunci del president ha vingut dies després que un gran incendi arrasés el camp de refugiats més gran de tot Grècia, que va obligar a fugir a desenes de milers de persones. "El Govern de la Generalitat es posa en disposició per rebre persones que cerquen una oportunitat fugint de la guerra, la fam i la por", ha escrit a Twitter el president, que ha remarcat que ofereix Catalunya "com a terra d'acollida". Segons els càlculs de Metges sense Fronteres, unes 12.000 persones van ser evacuades del camp.

Summary: Torra ofereix Catalunya per acollir-hi refugiats del camp de Moria, a Grècia


La Fiscalia General de l'Estat ha volgut expressar en el primer aniversari dels atemptats de Barcelona i Cambrils les seves condolences a "familiars i amics" de les víctimes. En aquest sentit, també ha volgut constatar el seu compromís "indestructible" i el seu "suport permanent".  La Unitat d'Atenció i Valoració a Afectats per Terrorisme (UAVAT) van constatar aquest divendres "carències de les administracions" i haver-se sentit "abandonades per les autoritats" durant aquests mesos.

Summary: La Fiscalia General de l'Estat expressa el seu "compromís i suport permanent" a totes les víctimes del terrorisme


El jutge de l'Audiència Nacional José de la Mata ha demanat a la fiscalia anticorrupció que expressi el seu criteri sobre la possibilitat d'interrogar de nou Jordi Pujol Ferrusola -imputat per frau fiscal i blanqueig de capitals- així com d'aplicar-li mesures cautelars com la retirada del passaport i la prohibició de sortir de l'Estat, o bé la presó provisinal. Ho fa a instàncies d'UPyD, que el passat 18 de novembre li va presentar un escrit on demanava a De la Mata que actués en aquesta direcció adduint que el cas ha deixat al descobert "l'immens entramat financer" del fill gran de l'expresident i la multitud de comptes bancaris amb els que operava. A la seva interlocutòria, a la què ha tingut accés l'ACN, el jutge ara dóna acús de rebut d'aquest document d'UPyD i ordena que es traslladi a la fiscalia anticorrupció "per al seu coneixement i informe".  El jutge obre d'aquesta manera una via que podria comportar l'empresonament del fill gran de l'expresident de la Generalitat mentre dura la instrucció del cas. De la Mata espera a rebre el criteri de la fiscalia, que en aquest informe haurà d'informar-lo de si està d'acord o no amb les peticions d'UPyD. Si la fiscalia s'hi mostra d'acord, De la Mata tindria les mans lliures per actuar en un sentit o en un altre. Al seu escrit del 18 de novembre, UPyD demanava a De la Mata que actués adduint que hi ha risc de fuga i que Jordi Pujol Ferrusola encara té capacitat de dirigir el seu suposat entramat financer i amagar els diners que podria tenir en paradisos fiscals. El partit d'Andrés Herzog assegurava que el cas ha evidenciat l'existència d'una trama de "corrupció institucionalitzada" a Catalunya. L'escrit deia literalment que "cal, d'una vegada per totes, una reacció molt ferma per part de la Justícia" i recordava que des que Pujol Ferrusola va testificar com a imputat al 2014 han passat pel despatx del jutge més de 25 testimonis i 11 imputats que han confirmat els "indicis delictius" i han posat al descobert les "mentides" del fill gran de l'expresident.  A la mateixa interlocutòria el jutge també dóna per rebut un altre escrit d'UPyD on li demanava estar present a les declaracions que van fer davant seu dos altres fills de l'expresident: Josep i Pere, i que traspassi les actuacions de la comissió rogatòria a Andorra. De la Mata els contesta ara que els documents de la comissió rogatòria estan essent digitalitzats i els promet que, quan els tingui a la seva disposició les posarà "en coneixement de les parts personades al procediment de referència" de cara als "oportuns efectes processals".  Per últim, el jutge demana a la fiscalia que emeti també un informe sobre la petició de la defensa de l'empresari de Sant Cugat Alejandro Guerrero Kandler perquè arxivi la causa contra el seu client. En la seva declaració com a imputat del novembre del 2014, Kandler va admetre haver pagat 1,5 milions d'euros a Jordi Pujol Ferrusola per tasques de gestió i assessorament en operacions empresarials, i va apuntar que la relació laboral amb el fill gran de l'expresident era de caràcter verbal i no disposava de cap suport documental per acreditar-la.  De la Mata podria decidir en els pròxims dies fer-se càrrec també de la causa contra Jordi Pujol pare, la seva dona Marta Ferrusola i quatre dels seus fills (Jordi, Marta, Mireia i Pere). La jutgessa que portava el cas de l'herència no declarada al jutjat número 31 de Barcelona va demanar inhibir-se en favor seu la setmana passada per una suposada manca de col·laboració de les autoritats andorranes en la instrucció de la causa. Si De la Mata accepta el cas, sumarà aquestes investigacions per l'herència no declarada a les que ja té obertes contra Jordi Pujol Ferrusola, la seva dona Mercè Gironés i els germans Pere i Josep Pujol.

Summary: De la Mata pregunta a la fiscalia anticorrupció si torna a citar Pujol Ferrusola i si dicta presó provisional


Els afectats pel brot de gastroenteritis transmès per consum d'aigua envasada per l'empresa Eden Spring ja són 3.166 persones, segons ha informat aquest dimarts el Departament de Salut. Tots els afectats són treballadors d'empreses que es troben a les demarcacions de Barcelona i en alguns punts de Tarragona. El secretari de Salut Pública, Joan Guix, ha apuntat aquest dilluns que la infecció s'hauria produït "en origen" en algun dels passos d'envasament de l'aigua de la font d'Arinsal a Andorra. Guix ha dit que les autoritats andorranes són les encarregades d'extreure les mostres a la font i investigar el procés d'envasament, tot i que els anàlisis es faran conjuntament amb Catalunya.  Segons Guix, les prop de 6.000 garrafes d'aigua de 19 litres contaminades s'haurien distribuït en sis lots entre el 7 i el 13 d'abril. Els primers casos es van identificar entre el 12 i el 13 d'abril i des d'aleshores l'Agència de Salut Pública de Catalunya ha anat recollint nous casos. Eden Spring ja va iniciar divendres passat la immobilització i recollida d'aquestes garrafes i la neteja de les màquines que dispensen l'aigua. En un comunicat, l'empresa explica aquest dimarts que continua investigant per identificar l'origen del problema i, en aquest sentit, ofereix la seva col·laboració a les autoritats sanitàries andorranes.

Summary: Ja són 3.166 els afectats pel brot de gastroenteritis transmès per consum d'aigua envasada


L'Ajuntament de Barcelona ha aprovat aquest dimarts realitzar un estudi sobre l'impacte econòmic del Mobile World Congress (MWC), així com sobre els seus llocs de treball temporal. La iniciativa, presentada per la CUP, ha tirat endavant a la comissió d'Economia i Hisenda del consistori amb els vots de BComú, ERC, PSC i els cupaires. El Grup Demòcrata i el PP s'han abstingut, mentre que Cs hi ha votat en contra. El regidor de la CUP Josep Garganté ha explicat que volen saber quins beneficis van a l'àmbit públic i quins van al privat, així com les ajudes econòmiques i els descomptes fiscals que s'apliquen. Ha posat especial èmfasi en la qüestió laboral, tot denunciant condicions precàries dels treballadors.

Summary: L'Ajuntament de Barcelona aprova realitzar un estudi sobre l'impacte econòmic del Mobile i els seus llocs de treball


La Galera celebra l'Any Teresa Pàmies amb una proposta literària molt especial i és la reedició de l'única novel·la de l'escriptora catalana que va ser pensada per al públic adolescent: 'Aventura Mexicana del noi Pau Rispa'. De fet, al llarg de la seva trajectòria Pàmies va escriure una cinquantena d'obres i només na estava destinada al públic juvenil. Una obra que Pàmies va publicar per primera vegada l'any 1985 amb Pòrtic. En aquesta nova edició revisada "gairebé tipogràficament", la novel·la va acompanyada de noves i inèdites il·lustracions de Natàlia Pàmies, neta de l'escriptora. En declaracions a l'ACN, Sergi Pàmies ha explicat que en aquest llibre la seva mare va fer una "translació del seu univers que era l'exili, l'idealisme i Mèxic en un llenguatge i en una trama més simples".  L'any 1985 Pòrtic va publicar la primera edició del llibre i el 1993 se'n va fer una reedició. Ara La Galera reedita la història. Sergi Pàmies ha explicat que va ser una idea de l'editora Ester Pujol que va proposar la reedició i incorporar a la Natàlia Pàmies al projecte.  Natàlia Pàmies ha explicat que va afrontar el repte d'il·lustrar el llibre juvenil de la seva àvia. "Al principi se'm va fer una mica gran, però ho vaig afrontar amb orgull. Estar amb la meva àvia a la coberta i que ens hagi unit aquest encàrrec és un orgull". La part de la coberta, ha detallat, està feta en digital i la interior és "un procés manual".   Sergi Pàmies creu que la seva mare no tenia vocació d'escriure novel·la juvenil i "no perquè no li agradés sinó perquè la pulsió creativa que tenia era adulta i tenia un punt d'idealista". Ha apuntat que Teresa Pàmies llegia poca literatura juvenil, però quan li van fer aquesta proposta l'editorial Pòrtic, quan ella ja tenia 66 anys, li va fer molta il·lusió. "És un llibre que li tenia una especial estima".  Pau Rispa 'Aventura mexicana del noi Pau Rispa' narra la història d'en Pau Rispa, un nen de tretze anys que ha de marxar a l'exili durant la Guerra Civil. A través del seu diari i de les cartes que envia, el protagonista explica una història real sobre molts dels nens nascuts als anys 30 i que van haver de marxar per la guerra.   La neta de l'escriptora ha apuntat que és una història sobre l'exili i d'un nen que li toca viure l'aventura de marxar a Mèxic. "És un nen amb molta passió per la història i la geografia i ell es crea la seva pròpia aventura dins de l'aventura que ja li està tocant viure", ha afegit Natàlia Pàmies.  Natàlia Pàmies ha recordat que la seva àvia era "entusiasta" i una persona "molt càlida i molt familiar. Sempre era la que proposava les reunions i ens unia a tots". També ha recordat que ella els hi va fer arribar en una ocasió el llibre amb una dedicatòria.

Summary: La Galera reedita l'única novel·la juvenil de Teresa Pàmies amb il·lustracions de la seva neta Natàlia


El Govern acusa l’executiu espanyol d’envair competències després que el ministeri posi en marxa el mateix servei ACN Barcelona.-Els departaments de Treball, Afers Socials i Famílies i el Departament d’Ensenyament ha anunciat aquest dilluns que reforçarà el telèfon 116 111 Infància Respon amb l’objectiu de donar a conèixer aquest servei de suport als menors assetjats a les escoles i al seu entorn i garantir un suport “àgil” i “eficaç”. L’actuació pretén incidir, especialment, en els casos dels assetjaments en centres educatiu, de ciberassetjament i altres maltractaments o abusos sexuals a infants i adolescents. D’altra banda, el Govern ha criticat l’Estat per posar en funcionament de manera unilateral a partir d’aquest dimarts un altre telèfon – el 900 018 018- perquè envaeix competències de la Generalitat i ha avisat que entra en contradicció amb una directriu del mateix Ministeri d’Educació del 2010, segons la qual la gestió d’aquest servei se’n feia càrrec les comunitats. Segons ha avançat aquest matí RAC1 i ha explicat a l’ACN el director de la DGAIA, Ricard Calvo, el govern espanyol posarà en marxa el telèfon contra l’assetjament escolar, tot i que el 116 111 està homologat per les institucions europees i s’utilitza en moltes de les comunitats autònomes. Es tracta d’un telèfon gratuït i que està operatiu 24 hores al dia durant 365 dies a l’any. “Ens sorprèn moltíssim que sense ni tan sols una comunicació formal ni explicar-nos el protocol d’actuació del telèfon es posi en funcionament”, ha lamentat Calvo. Els dos Departaments reforçaran en el termini aproximat d’un mes el circuit d’atenció, derivació i intervenció per als casos de bullying comunicats al telèfon 116 111 que garanteixi la derivació especialitzada i la coordinació interinstitucional cap als centres, amb una resposta "immediata i experta en tot moment", segons explica Afers Socials i Família en un comunicat.  Segons Calvo, es va arribar a la conclusió amb el Departament d’Ensenyament que la situació de duplicitat amb el govern espanyol s’havia de concebre com una “oportunitat” per reforçar el telèfon català Infància i Respon, que és el que els pares i professionals ja “coneixen”. L’objectiu, afegeix, és que els alumnes “tinguin més present aquest telèfon, més del que es coneixia fins ara”, sobretot després del desenvolupament de les noves tecnologies i missatgeria instantània. D’altra banda, el director de la DGAIA ha assegurat que desconeix què passarà si un jove denuncia un cas d’assetjament al telèfon del ministeri. “Entenem que el que seria mes lògic és que és contactés amb el 116 111 i respondre nosaltres. Tenim perfectament clares i treballades les línies i protocols entre Mossos d’Esquadra i Ensenyament per donar una resposta àgil i ràpida a aquest tipus de situacions”, ha indicat Calvo, tot i que ha precisat que és una “hipòtesi” en no haver rebut cap comunicació del govern espanyol clarificant-ho. Amb el reforç del telèfon 116 111, també es pretén que el telèfon sigui una eina en matèria de protecció dels infants i els adolescents, útil per donar una resposta efectiva a les comunicacions de possibles maltractaments comesos a un infant o adolescent en les seves diverses modalitats: ciberassetjament, violència masclista, abusos sexuals o violència en l’àmbit familiar, entre d’altres.  Els nou primers mesos de l’any el telèfon 116 111 Infància Respon ha atès 10.265 trucades, la major part de professionals, pares i mares, i que ara vol promocionar-se als equipaments, centres i àmbits on els menors desenvolupen activitats per tal que coneguin millor una eina al seu servei.

Summary: La Generalitat reforça el telèfon 116 111 Infància Respon per atendre els casos d’assetjament a les escoles


El cap de llista de C's per Barcelona a les eleccions del 26-J, Juan Carlos Girauta, ha ofert aquest dimecres el seu projecte polític als nous independentistes, a aquells que no ho són "de tota la vida" sinó que s'hi han fet com a conseqüència d'"una gran decepció i manca d'horitzons en el futur espanyol". "Els volem explicar els avantatges del nostre projecte: la il·lusió que ens fa començar a construir una Espanya que valgui la pena", ha detallat en una roda de premsa a l'ACN tot tractant de seduir els sectors catalanistes. Girauta també ha revelat que es proposa superar CDC al conjunt de Catalunya el proper 26-J i seguir arrabassant vots al PSC, a qui ha recordat que "l'ambigüitat té càstig". Des de l'inici de la campanya, C's ha remarcat la seva "catalanitat", l'origen del seu candidat a la presidència del govern espanyol i l'excepcionalitat que un partit nascut a casa nostra tingui, ni més ni menys, que 40 diputats al Congrés dels Diputats. En vistes al 26-J, Girauta ha rebaixat les crítiques habitualment ferotges al nacionalisme per esgarrapar vots entre el catalanisme més moderat. Aquest dimecres, en roda de premsa a l'Agència Catalana de Notícies (ACN), el candidat ha anat un pas més enllà i ha fet una crida als independentistes de nova fornada a sumar-se al projecte polític 'taronja'. A parer seu, els sobiranistes que no ho són "per tradició o de tota la vida", s'han sumat darrerament a la via independentista com a conseqüència d'una "decepció" i per "la manca d'horitzons" que els ofereix el futur espanyol i també perquè l'"ascensor social" s'ha trencat a Catalunya arran de la crisi econòmica. Girauta també ha posat de relleu les disputes internes dins del bloc secessionista. "El nacionalisme ha fet un projecte molt arriscat, que ha fracassat i que està en un atzucac. Ells mateixos es barallen per veure qui en paga les culpes: es barallen entre CDC i l'ANC, entre ERC i CDC, entre la CUP i la resta del món, i dins de la mateixa ANC", ha dit. Davant d'això, ha reivindicat el projecte "il·lusionant" i "reformista" que creu que encarna el seu partit, i s'ha mostrat convençut que els catalanistes que en els últims temps s'han sumat a l'independentisme poden sentir-s'hi identificats. "Volem apropar-los al nostre projecte per la única via possible: explicar-los els avantatges de començar a construir una Espanya que valgui la pena, en què no haguem de tornar fatalment al desencís i la depressió que arrosseguem des del 98", ha expressat. Elogis i retrets a propòsit del Corredor del Mediterrani C's lluitarà per emprendre reformes substancials al conjunt de l'Estat, modificarà el sistema de finançament autonòmic i defensarà infraestructures "cabdals" per l'economia i el "benestar" del país com el Corredor del Mediterrani, ha promès. Sobre aquest darrer punt, Girauta ha celebrat la sintonia que hi ha amb el Govern de la Generalitat. "Em provoca alegria que hi hagi posicions coincidents en la connexió real malgrat que es predica el contrari, la desconnexió jurídicopolítica", ha apuntat. A més, ha retret a Units Podem que no incloguin el Corredor del Mediterrani al seu programa electoral i que apostin per la connexió a través de l'Aragó. Creu que ara tracten d'esmenar-ho amb articles a la premsa signats per Pablo Iglesias i Xavier Domènech i que tot plegat respon a la "improvisació". "Per ells, se suposa que és una infraestructura molt important, i resulta que s'han oblidat d'incloure-la al programa? Són uns improvisadors i diuen el que la gent vol sentir", ha etzibat.  Superar a CDC i arrabassar vots al PSC Girauta s'ha marcat com a principal objectiu electoral de cara al proper 26-J millorar el percentatge de vot a Catalunya, tot i que ha evitat traduir-ho en nombre d'escons. El candidat de C's confia en obtenir-ne un a Girona, ja que a les darreres eleccions al Congrés "ens vam quedar a les portes de tenir-lo", segons ha dit. Ciutadans va treure cinc diputats el 20-D, quatre per Barcelona i un per Tarragona.  El cap de llista de la formació 'taronja' per Barclona ha reconegut el seu desig de poder superar CDC al conjunt de Catalunya, tal com que ja va ocórrer a a la demarcació barcelonina el passat 20 de desembre. A més, pretenen reduir encara més les distàncies amb el PSC i seguir-li arrabassant vots. Girauta no s'ha estat de llançar un dard contra els dirigents socialistes catalans: "no vull donar consells, però si el PSC està on està al Parlament de Catalunya [tercera força política] i nosaltres on estem [segona força] té a veure amb què la claredat es recompensa i l'ambigüitat es castiga".

Summary: Girauta apel·la al vot dels nous independentistes "decebuts" amb Espanya i els ofereix un projecte "d'il·lusió"


L'Índex de Preus de Consum (IPC) a Catalunya va tancar el 2018 en un 1,4%, cinc dècimes menys que al novembre, segons les dades publicades aquest dimarts per l'Institut Nacional d'Estadística (INE). Al conjunt de l'Estat, els preus també es van moderar en el tram final de l'any, amb un IPC al desembre de l'1,2%, cinc dècimes per sota de la taxa interanual del novembre. A nivell mensual, l'índex de preus va baixar tres dècimes entre el novembre i el desembre a Catalunya, i quatre dècimes a Espanya. L'IPC de l'1,4% a Catalunya és el segon més alt a l'Estat, per darrere de les Canàries i igual que a Madrid. A més, és la tercera xifra més alta de l'any, per darrere de l'1,2% de l'abril i el 0,9% del gener passat.  L'INE destaca que els principals grups amb "influència negativa" que han contribuït a la disminució de la taxa anual de l'IPC han estat el transport, l'habitatge i els hotels, cafès i restaurants. D'altra banda, contribueixen positivament a l'IPC l'oci i la cultura.  A nivell concret, a Catalunya, els principals indicadors que més han baixat el desembre a nivell interanual són els equips de telefonia (-16,5%), els equips audiovisuals, fotogràfics i de processament d'informació (-4,2%), els grans béns duradors d'oci i cultura (-1,8%), el transport (-0,7%) i els serveis recreatius, esportius i culturals (-0,4%). En el sentit oposat, els indicadors que més han pujat de preu són els serveis postals (12%), l'electricitat, el gas i altres combustibles (5,6%), els serveis de telefonia (3,9%), les begudes alcohòliques (3,5%), els serveis d'allotjament (2,9%) o les assegurances (2,7%).

Summary: L'IPC a Catalunya tanca el 2018 en un 1,4%, cinc dècimes menys que al novembre


La setena edició de les Jornades per a l'excel·lència, que tindran lloc el 2 i 3 d'octubre a Esterri d’Àneu (Pallars Sobirà), es durà a terme amb un aforament limitat i sota estrictes mesures de seguretat, a més de retransmetre's per primer cop per internet. La ministra andorrana de Medi Ambient, Sílvia Calvó, serà l'encarregada de pronunciar la conferència inaugural. Sota el títol 'Un present responsable per un futur sostenible. El món després de la covid-19', es reuniran professionals, empresaris i representants institucionals, per compartir experiències i analitzar propostes que permetin avançar en el camí de la sostenibilitat. Precisament, el conseller de Territori, Damià Calvet, serà l'encarregat de la cloenda de la trobada. Les jornades es divideixen en diversos blocs temàtics, a través de diferents formats: ponències, entrevistes, diàlegs, taules rodones i col·loquis. El primer bloc, sota l'enunciat 'Objectiu 2030; dues visions des dels àmbits públic i privat', comptarà amb la participació del director del Consell Assessor per al Desenvolupament Sostenible de Catalunya (CADS) i president de la Xarxa EEAC, Arnau Queralt, i el president de la Xarxa Espanyola del Pacte de Nacions Unides (2012-2020), Àngel Pes. Els següents blocs tractaran 'Del problema cap a la solució', amb el socioecòleg i president d'ERF, Ramon Folch; el director general de l'Associació d'Operadors Petrolífers, Andreu Puñet; el doctor enginyer de camins i director de la Càtedra Cercle d'Infraestructures-UPC, Pere Macias; i la física de l'atmosfera i membre del Patronat i del Comitè Executiu de la Fundació Energies Renovables, Assumpta Farran. Mentre, el meteoròleg i presentador de 'El Temps' a TV3, Francesc Mauri, tractarà sobre l'amenaça del canvi climàtic. Altres taules rodones tractaran específicament sobre 'El compromís del territori per desenvolupar i preservar els Pirineus' i sobre les 'Polítiques de futur' per les comarques de muntanya, amb la participació de ponents que viuen de molt a prop la realitat d'aquest territori. Per la seva part, la sessió de tancament 'El món després de la Covid-19', analitzarà els canvis que provocarà la pandèmia des del punt de vista de la salut, l'economia, les relacions socials i la digitalització. Hi prendran part el cap d'Epidemiologia i Medicina Preventiva de l'Hospital Clínic de Barcelona, Antoni Trilla; el  catedràtic d'Economia Financera i Comptabilitat de la Universitat Pompeu Fabra de Barcelona i President d'ACCID, Oriol Amat; el catedràtic de lingüística general i de teoria de la comunicació de la Universitat de Barcelona, Sebastià Serrano; i el director general d'Innovació i Economia Digital de la Generalitat de Catalunya, Daniel Marco. Després de sis edicions, les jornades, que es celebren a l'Ecomuseu de les Valls d'Àneu, s'han convertit en un acte de referència al Pirineu. A més, l'any passat es va batre un rècord d'assistència, segons explica l'organització de l'esdeveniment en un comunicat. Els temes tractats fins ara en el marc de la trobada han tingut a veure amb les persones com a vehicle de progrés, el turisme, les infraestructures i les comunicacions, la sanitat i el comerç electrònic com a oportunitat de negoci global.

Summary: Les setenes Jornades per a l'excel·lència d'Esterri d'Àneu, amb aforament limitat i retransmeses per internet


El president de la Generalitat, Quim Torra, ha afirmat en el marc de la celebració del trentè aniversari de les Oficines Exteriors de Comerç i Inversions de la Generalitat que, com aleshores, "ara internacionalitzarem la causa política de Catalunya". Torra ha advertit que "la situació actual és inacceptable", amb "mig govern a la presó i mig a l'exili", i ha assenyalat que "per molt que s'esforcin a impedir-ho, té un impacte internacional molt gran". Sobre les oficines de comerç a l'exterior, ha destacat que el 1988 es va saber trobar "un camí d'èxit" per a la internacionalització de l'economia catalana, i ha subratllat que els resultats de la seva feina són "l'exemple més evident que l'acció exterior de Catalunya és positiva". Torra ha denunciat que, amb tot, "hi ha qui, per motius purament polítics, no li agrada aquest sistema d'èxit i vol liquidar l'acció exterior del Govern en qualsevol de les seves formes". En aquest sentit ha recordat que l'estat espanyol ha qüestionat les delegacions del Govern a l'exterior, "posades constantment sota la seva lupa autoritària", ho ha posat "limitacions a missions empresarials". També ha destacat les "ingerències en la representació institucional amb una xarxa de diplomàcia estatal - finançada també amb diners catalans - abocada a actuar en contra dels interessos de Catalunya". A parer de Torra, això passa perquè "saben que fora d'aquí, les complicitats són moltes. Saben que la causa catalana cada cop és més coneguda i compartida". Finalment, el president ha destacat que en aquests 30 anys les oficines exteriors "han permès materialitzar més de 20.000 projectes". Segons ha dit, "per cada euro d'inversió en aquesta xarxa es van generar gairebé 32 euros en exportacions i prop de 17 en captació d'inversió estrangera".

Summary: Torra, en l'aniversari de les oficines exteriors de comerç: "Ara internacionalitzarem la causa política de Catalunya"


Després d'un estiu més marcat pels retards i les cancel·lacions de vols, Vueling estudia fer canvis en la programació de la seva operativa del pròxim estiu per "adaptar-la a la realitat de l'entorn". Un entorn marcat per la saturació de l'espai aeri europeu que, segons David Garcia, director general comercial de Vueling, està afectant a totes les companyies aèries per igual. En aquest sentit, ha recordat que aquest estiu el 48% dels vols han estat regulats per congestió del tràfic aeri, és a dir, que no han pogut sortir en l'horari previst. Sobre el fet que Vueling concentri bona part de les queixes dels usuaris de l'aeroport del Prat, Garcia ho ha atribuït al fet que l'aerolínia opera el 40% dels vols al Prat i que el 80% de les seves operacions passen per l'espai aeri francès, molt afectat aquest estiu per les vagues de controladors. Més enllà d'estudiar canvis en la programació dels vols, el director comercial de Vueling ha anunciat més avions i tripulacions de reserva i una millora del seu servei d'atenció al client "per respondre a les necessitats del dia a dia". Durant la roda de premsa de presentació del nou Airbus A320 Neo que Vueling ha incorporat a la seva flota i del nou paquet de productes de l'aerolínia que s'ha fet aquest dijous a la terminal corporativa de l'aeroport del Prat, David Garcia ha explicat que en vista al pròxim estiu estan revisant rutes, destinacions i temps d'escala, entre d'altres aspectes, per ajustar la seva oferta i compensar la saturació de l'espai aeri.  Amb tot, el director general comercial de la companyia ha deixat clar que res d'això servirà si Aena, Enaire i la UE no s'impliquen i treballen amb les companyies per buscar una fórmula per descongestionar el trànsit aeri a Europa.  Garcia, que ha evitat fer autocrítica pels retards i les cancel·lacions d'aquesta estiu, ha afegit que Vueling "està fent tot el possible" per pal·liar els seus efectes entre els usuaris. Així, ha destacat que estan invertint molts diners i esforços per millorar el servi d'atenció al client. "Els nostres clients poden entendre els retards però no que no els informem. És per això que la nostra inversió ha d'anar dirigida a informar-los i assistir-los", ha puntualitzat.  També ha posat en valor que Vueling és una companyia que, més enllà del que li exigeix la llei, treballa proactivament per donar assistència a tots aquells passatgers que pateixen cancel·lacions o retards importants habilitant autobusos, oferent places d'hotel o donant-los menjar.  A banda d'això, Garcia ha assenyalat també que, paral·lelament, Vueling està ampliant el nombre d'avions i tripulacions de reserva per adaptar-se millor a les contingències provocades per aquesta saturació. Aquí, per exemple, ha destacat que Vueling compta amb nou avions de reserva, més que les companyies competidores, i que ha contractat 30 noves tripulacions de reserva formades per cincs persones.  Malgrat que Vueling està creixent més a la tardor que no pas a l'estiu gràcies a la seva estratègia per desestacionalitzar la seva oferta, Garcia preveu una tardor i un hivern sense gaires problemes de puntualitat gràcies a la reducció de vols que operen, passant dels més de 700 diaris de l'estiu als 400 actuals.

Summary: Vueling estudia fer canvis en la programació de vols del pròxim estiu per minimitzar els retards i cancel·lacions


Un home de 53 anys ha mort aquest diumenge a la tarda en accidentar-se amb la moto d'un familiar a les Basses d'Alpicat de Lleida. Segons el Sistema d'Emergències Mèdiques (SEM), el 112 ha rebut l'avís del sinistre quan passaven deu minuts de les cinc de la tarda. Segons sembla, la víctima, que anava sense casc, estava provant la motocicleta d'un familiar per la zona quan, per causes que es desconeixen, ha perdut el control del vehicle i ha xocat contra una paret. Fins al lloc s'hi han desplaçat tres ambulàncies del SEM que no han pogut fer res per salvar la vida de l'home. En aquest accident també hi han treballat diverses patrulles de la Guàrdia Urbana i una dotació dels Bombers de la Generalitat.

Summary: Mor un home de 53 anys en accidentar-se amb una moto a les Basses d'Alpicat de Lleida


El govern de Barcelona ha assegurat que manté la seva intenció de licitar la segona fase del túnel de Glòries, però no ha concretat quan. El regidor d'Arquitectura, Paisatge Urbà i Patrimoni, Dani Mòdol, ha estat taxatiu. "Acabarem el túnel 1 i farem el túnel 2. Qui ho qüestiona això?", ha preguntat Mòdol. La tinenta d'alcaldia d'Ecologia, Urbanisme i Mobilitat, Janet Sanz, ha remarcat que el govern sempre ha mostrat el seu respecte absolut al Compromís de Glòries, que inclou les dues fases del túnel, i ha assegurat, tot i que fora de micròfon, que no volen replantejar-se la segona part. Els dos grups de govern s'han abstingut en una proposició d'ERC que demanava executar el túnel sencer en un sol projecte en lloc de fer-ho en dues licitacions diferents. La proposició presentada per ERC ha estat aprovada amb el suport del Grup Demòcrata, Cs i PPC, mentre que els dos grups de govern i la CUP s'hi han abstingut. El portaveu dels republicans, Jordi Coronas, ha demanat al govern que digui clarament que pensa reformular la segona fase del túnel. La tinenta d'alcaldia Janet Sanz li ha respost de seguida que no volen fer-ho i llavors Coronas li ha reclamat que digui si pensa licitar aquest projecte. "Sí, algun dia", ha afegit encara fora de micròfon Sanz.  Amb el so obert, la tinenta sí que ha insistit que el govern respectarà el Compromís de Glòries, i ha apuntat que ha demanat als tècnics de la casa que diguin quina és la millor manera d'executar el túnel.  Més taxatiu ha estat el regidor del PSC, que directament ha indicat que el govern pensa executar la primera fase del túnel i després la segona. "Barrejar les dues coses jo crec que és enredar els veïns. No tenen ni idea de com esta l'obra ni les negociacions amb les constructores. Però juguem a fer el túnel 1 i el túnel 2. A què estem jugant? Deixin que el govern governi i ajudin. Acabarem el túnel 1 i farem el túnel 2. Evidentment. Qui ho qüestiona?", ha etzibat. Des del Grup Demòcrata, Jordi Martí ha pronosticat que el govern farà el que cregui oportú tot i que la comissió aprovi una resolució licitant en un sol projecte el túnel de Glòries des de Padilla/Castillejos fins a la rambla del Poblenou. Martí ha constatat que l'executiu està ignorant els "mandats polítics" en aquest assumpte des del principi.  El regidor de Cs Santiago Alonso ha opinat que licitar tot el túnel d'un sol cop és una "reivindicació justa" dels veïns.  A parer del popular Javier Mulleras, el fet que el govern no hagi votat a favor de la proposició demostra que no hi ha una voluntat de fer el túnel fins al Poblenou, i ha criticat que l'executiu "només fa cas de la democràcia quan li interessa". En canvi, la regidora de la CUP María José Lecha ha apostat directament per replantejar la segona fase del túnel, "perquè la ciutat ha canviat i les seves necessitats també".

Summary: El govern de Barcelona manté la intenció de licitar la segona fase del túnel de Glòries però no concreta quan


ICL Iberia –la matriu d'Iberpotash- ha presentat aquest dimecres al matí davant del jutge del Tribunal Superior de Justícia de Catalunya (TSJC) l'incident d'execució de sentència per demanar una moratòria per tal de poder seguir abocant runam salí al Cogulló de Sallent fins al 2019, moment en què l'empresa preveu haver finalitzat les obres de la rampa de Cabanasses. El  proper 30 de juny és la data límit que es va fixar perquè l'empresa deixés d'abocar al Cogulló per donar compliment a una sentència judicial ferma. Fonts de la companyia han explicat a l'ACN que el document exposa dos arguments principals. D'una banda, les dificultats tècniques que s'han trobat amb la construcció de la rampa de Cabanasses que ha de possibilitar el trasllat de l'activitat de Sallent a Súria. De l'altra, les mesures transitòries que vol dur a terme l'empresa durant aquests 20 mesos en què demana continuar abocant al Cogulló, però "minimitzant-ne al màxim el seu ús".  El 30 de juny és la data límit fixada perquè Iberpotash deixi d'abocar runam salí al Cogulló de Sallent. Per poder allargar aquest termini l'empresa minera ha presentat aquest dimecres davant del jutge del TSJC un incident d'execució de sentència per poder seguir abocant al Cogulló fins al 2019. Fonts de la companyia han explicat a l'ACN que els motius que els han portat a presentar aquest document se sustenten en dos arguments principals: d'una banda, "per complir el compromís de fer un trasllat endreçat i sense afectacions de Sallent a Súria" i, de l'altra, "per no posar en risc el projecte del Pla Phoneix que té com a objectiu final aconseguir una indústria plenament sostenible amb un residu zero".  La construcció de la rampa de Cabanasses –que ha de fer possible el trasllat de l'activitat de Sallent a Súria- acumula un retard de 24 mesos i això provoca, segons Iberpotash, que l'empresa no pugui aturar l'activitat a Sallent aquest 30 de juny tal com es va acordar amb la Generalitat per tal de complir una sentència judicial ferma. Per aquest motiu, l'empresa demana al jutge una moratòria de dos anys, que és el temps que calculen que trigaran a enllestir la construcció de la rampa. L'incident d'execució de sentència es basa, principalment, en dues parts. Segons fonts de la companyia, la primera part explica els motius pels quals l'empresa no veu efectiu el tancament de l'activitat a Sallent el proper 30 de juny "tenint en compte el retard de l'obra de la rampa de Cabanasses" que, segons l'empresa, "té una complexitat molt gran". Fins ara, l'empresa ha construït 3 quilòmetres de la rampa i encara en queden 5,3.  A la segona part del document, l'empresa explica les mesures transitòries que vol dur a terme durant aquest període transitori de 20 mesos per poder continuar abocant al Cogulló de Sallent, però amb una important reducció dels abocaments. De fet, segons la companyia, aquestes mesures transitòries permetrien reduir "fins a un 70%" els abocaments al Cogulló durant aquests dos anys.  En concret, l'empresa proposa quatre mesures transitòries. En primer lloc, la companyia vol incrementar el triatge dins de la mina fins a un 30%, de manera que una part important del mineral es quedarà a dins de la mina i ja no sortirà a la superfície. La segona mesura seria optimitzar el col·lector de salmorres i fer-lo servir a la seva capacitat màxima, mentre que la tercera mesura va encaminada a incrementar la quantitat de sal que es trasllada de Sallent a Súria, on es tracta per convertir-la en sal vacuum i potassa.  Finalment, la quarta mesura que proposta l'empresa és la construcció de la primera fase d'una planta de purificació de sal a Sallent, que permetria tractar el mineral que surt de les mines sallentines. En aquesta planta, segons l'empresa, es faria sal de desgel que aniria a parar als mercats internacionals. Iberpotash calcula que aquesta primera fase de la planta es posaria en marxa al 2018 i, a banda de disminuir la sal que s'aboca al Cogulló, també permetria "avançar la restauració del dipòsit salí de la Butjosa". Segons l'empresa, en un primer moment la planta tractaria la sal de Sallent però, a partir del 2019, quan l'explotació sallentina hagi tancat, "ja podria començar a tractar el runam salí acumulat a la Botjosa i, per tant, podríem avançar del 2021 al 2019 els plans de restauració.  L'empresa ha assegurat que es tracta d'un document "d'alta complexitat" sobre el qual porten molts mesos treballant. A més, ha proposat la creació d'una comissió e seguiment externa perquè "validi" tots aquests passos. A partir d'aquí, fonts de la companyia han apuntat que ara s'obren dues possibilitats: que el jutge no accepti el document a tràmit o bé que l'accepti a tràmit i ho comuniqui a totes les parts –empresa, Generalitat i els veïns de la Rampinya-. En cas que el jutge ho accepti a tràmit, l'empresa considera que durant el període transitori en què el magistrat estudiï el document abans de prendre una decisió, podrien continuar amb els abocaments tot i superar la data del 30 de juny.

Summary: Iberpotash presenta al TSJC l'incident d'execució de sentència per poder seguir abocant runam al Cogulló fins al 2019


El candidat a la presidència del PPC, Xavier García Albiol, ha reivindicat en el seu discurs de presentació de la candidatura que el PPC que agafa les regnes del partit “per guanyar eleccions” i ha rebutjat recollir les “engrunes” de CiU. Albiol ha assegurat que el PPC “no està en política per fer fronts o anar en contra de ningú” i l’ha reivindicat com “el partit del ‘sí’ a la convivència i de tots aquells que estan “farts” de l’independentisme. Ha marcat que el principal objectiu és aconseguir que el partit sigui el “referent” per a tots aquells catalans “oblidats pel nacionalisme excloent”. D’altra banda, ha dit que quan els seus nets preguntin que on era el PPC durant el procés independentista podran contestar que “en el costat bo de la història” i que va ser el partit que “va plantar cara als que es van saltar les lleis”. “I els vam guanyar”, ha afegit.  Albiol ha denunciat aquells que els volen situar “en un extrem” i ha reivindicat que són la formació “de la convivència”. “Som el partit del ‘sí’ a treballar i a defensar els homes i dones farts de l’independentisme excloent, del ‘sí’ a la convivència i al respecte per sobre dels debats de bandera, dels catalans que estan fins al capdamunt del procés i del referèndum”, ha dit.  Ha defensat que la vocació dels populars no passa per convertir-se en “hereus del nacionalisme de Pujol” sinó per ser la veu dels catalans “oblidats pel nacionalisme excloent que margina més de la meitat de catalans”. En aquest sentit, i en al•lusió velada a C’s, ha dit que altres sí que busquen això i els ha acusat de “canviar d’ideologia amb la mateixa facilitat que canvia el temps”.  Ha reconegut que el partit té una gran tasca davant per tornar a seduir els catalans que han deixat de votar el PPC en optar per altres projectes que entenien que eren “més genuïns” o perquè van escoltar els “cants de sirena” que ara s’han demostrat “estèrils i ineficients”. Per a Albiol, aquest tasca passa per “defensar la llibertat i la convivència” i “evitar que els independentistes aprofundeixin en la fractura social i lluitar pel progrés”.  S’ha mostrat convençut que el PPC pot ser “el protagonista d’una de les millors històries dels llibres” de futur i present més immediat i escriure unes pàgines de les que sentir-se “orgullosos”. Unes pàgines que, segons ha dit, explicaran que el PPC “va defensar la convivència, la llibertat i la democràcia per Catalunya i va guanyar”.  També ha marcat les properes eleccions municipals com un dels reptes immediats a afrontar i ha assegurat que cap membre de les formacions locals se sentirà sol en aquesta tasca. A més, ha dit que cap dels regidors que va perdre representació en les darreres eleccions municipals és responsable de la situació sinó que van ser “víctimes d’una tempesta perfecta” i d’un “tsunami social i econòmic”. Evitar “embolics” interns En el seu discurs de presentació de la candidatura, Albiol ha fet una crida a evitar els “embolics” interns i ha assegurat que estan al partit per “guanyar eleccions i no congressos”. Per això, ha alertat que si es “distreuen” en assumptes com “marxa tu que aquí em poso jo” no aconseguiran l’objectiu. “Sortim al carrer, seduïm i quan haguem fet tot això i siguem un partit de govern, amb l’autoritat que dona la feina ben feta, ja ens dedicarem a d’altres coses”, ha declarat.  El popular ha recordat els seus inicis al PPC i s’ha emocionat especialment quan ha parlat de la seva etapa i el seu equip a l’Ajuntament de Badalona. Ha explicat que ell tenia com a somni arribar a ser alcalde del consistori badaloní i que ho va aconseguir, per això ha defensat que treballant “no hi ha objectius impossibles”. “Crec enormement en les possibilitats del partit a Catalunya”, ha declarat.  Ha agraït també la tasca de la seva predecessora Alícia Sánchez Camacho, de qui ha destacat que ha estat “en cada moment on el partit necessitava”. Li ha agraït haver fet un “pas al costat” quan va creure que el millor pel partit i per permetre una transició tranquil·la.

Summary: Albiol vol agafar les regnes del partit “per guanyar eleccions” i rebutja recollir les “engrunes” de CiU


La concessionària havia ofert uns 100 milions d'euros per fer-se amb el control total de la infraestructura fins el 2037 ACN Barcelona.-El fons francès Ardian ha rebutjat l'oferta milionària que Abertis va presentar setmanes enrere per la part de la companyia gal·la als Túnel del Cadí i de Vallvidrera, segons informen aquest dijous al matí diversos mitjans i ha pogut confirmar l'ACN de fonts del sector. Concretament, Abertis –actualment en mans d'ACS i la italiana Atlantia- disposa del 51,01% de la concessionària que explota aquestes infraestructures i fent ús del dret de tempteig va oferir al voltant de 100 milions d'euros pel 49,99% que Ardian, l'altre accionista, ha posat a la venda. La titularitat dels Túnels de Barcelona i Cadí és de la Generalitat, i la concessió s'allarga fins el 2037 després que el 2012 l'aleshores Govern d'Artur Mas privatitzés la infraestructura.  La Generalitat de Catalunya va ingressar 309,6 milions d’euros, un 72% del cànon total de 430 milions i la quantitat restant s'haurà de liquidar al final del període d'adjudicació.

Summary: El fons Ardian rebutja l'oferta d'Abertis pels Túnels de Barcelona i del Cadí


La xarxa ferroviària catalana té 126 punts on els combois han de frenar a causa d’incidències pendents de reparació, segons un document amb els punts de limitació temporal de velocitat que ha revelat TV3. Segons la cadena televisiva, aquesta informació demostraria que els retards que presenta la xarxa es deuen principalment a aquests arranjaments pendents, alguns dels quals esperen des de fa quinze anys. Hi ha incidències a totes les línies de la xarxa catalana i en algunes, com la R3, superen la trentena. S’hi compten des d’estats del terraplè a perills de despreniment passant per obres no fetes com passos inferiors. Algunes d’aquestes incidències obliguen els combois a disminuir la velocitat de forma considerable. Així, els combois de la línia R12 han de reduir la velocitat a Granyaella de 130 quilòmetres per hora a 20 a causa de la inestabilitat del terraplè, amb la demora conseqüent. En altres punts d’afluència massiva de trens, com ara l’estació de Sants, cal circular-hi a 30 quilòmetres per hora a causa del mal estat de la via. Totes les incidències recollides al document que ha fet públic TV3 es poden consultar en un mapa interactiu que ha elaborat la cadena on també s’especifica els que causen majors retards. A la R15, al seu pas per Ascó, el perill de descarrilament fa que els trens hagin de baixar la velocitat de 90 a 30 quilòmetres per hora, fet que causa 11,5 minuts de retard. Més endavant, a Pradell de la Teixeta, el mateix perill torna a fer frenar els combois i afegeix 3 minuts més al trajecte. Un tros més amunt, a Duesaigües, el perill de despreniment fa disminuir novament la velocitat, amb un retard afegit de dos minuts. D’exemples com aquest se’n poden trobar a totes les línies, com en el cas de les R13 i R14, que al seu pas per Alcarràs i Lleida obliguen els trens a passar a 30 per hora malgrat les velocitats teòriques són de 160. Aquí la incidència és l’estat del terraplè. Cap al cantó nord passa el mateix amb la línia R11. Perills de despreniment i obres no executades, com ara la rehabilitació de l’estructura del tram metàl·lic a Colera o el reforç del quadre de velocitats màximes a Llançà. Finalment, també es pot destacar que a la línia R3 s’hi acumulen més de trenta actuacions pendents, que van des del perill de despreniment a l’estat d’algun dels túnels del trajecte o a la necessitat de millorar les distàncies de frenada.

Summary: La xarxa ferroviària catalana té126 punts on els combois han de frenar a causa d’incidències pendents de reparació


La patronal CEOE no se suma al pacte  ACN Madrid.-CCOO i UGT han arribat a un preacord amb el govern espanyol per derogar aspectes de la reforma laboral. A l'acord no s'hi ha sumat la patronat CEOE. En roda de premsa, la secretària d'Acció Sindical de CCOO, Mari Cruz Vicente, ha confirmat aquest principi d'acord i ha demanat al govern espanyol que posi en marxa els canvis acordats. Entre ells, destaca restablir la ultractivitat des convenis col·lectius i que prevalgui el conveni sectorial per sobre del de l'empresa. Així mateix, també es recuperaria el subsidi per a majors de 52 anys i la limitació de la subcontractació amb l'obligatorietat que les empreses auxiliars adoptin el conveni sectorial o el de l'empresa principal. Fonts de CCOO han explicat que el Consell Federal del sindicat està debatent en aquests moments aquest preacord que volen que el govern espanyol solemnitzi en un acte públic amb els agents socials.  Segons Vicente, es tracta d’un “acord important” sobre matèries que “suposen revertir la reforma laboral” en matèries que tindran un efecte “immediat” sobre els drets dels treballadors.  Això és que els convenis sectorials prevalguin sobre els de les empreses, i no caduquin i perdin la seva vigència en el moment en què expiren, com quedava fixat a la reforma laboral aprovada pel govern de Mariano Rajoy el 2012.   També es regula l’article 42 de l’Estatut dels treballadors per garantir els drets dels treballadors d’activitats externalitzades i els recuperen els subsidis per a majors de 52 anys.  Malgrat aquest preacord, els sindicats volen que l’executiu espanyol articuli ara les mesures per fer-lo possible. “La pilota està a mans del govern”, ha dit la secretària d’Acció Sindical de CCOO, que ha advertit que si l’executiu no compleix “tindrà un problema”. “Si això no es du a la pràctica CCOO es mobilitzarà perquè aquests acords es duguin a terme, es compleixin i tinguin un efecte immediat per a les treballadores i treballadors d’aquest país”, ha dit.  El govern espanyol espera a un acord global Fonts del Ministeri de Treball, però, no han donat per feta aquesta entesa. Malgrat que han admès que s’han assolit acords en matèries parcials de la derogació de la reforma laboral, han apuntat que l’executiu espanyol esperarà a anunciar-lo un cop s’hagi assolit un pacte global sobre la reforma.

Summary: Preacord entre sindicats i govern espanyol per derogar parts de la reforma laboral


Salt (Gironès) vol triplicar el nombre de pisos de propietat municipal i arribar als 300 a finals de mandat. L'equip de govern ha presentat aquest dijous el Pla d'Actuació Municipal (PAM) 2020-2023, que inclou fins a 91 accions que marquen les "línies estratègiques" per als pròxims anys. En matèria d'habitatge, el govern municipal es fixa com a objectius tenir immobles per destinar-los, sobretot, a joves i estudiants i lluitar contra les ocupacions il·legals. "Quina millor política hi ha contra les ocupacions que poder adquirir pisos buits", ha apuntat Viñas que destaca que volen comprar els immobles a través del tanteig i retracte. El PAM també aposta per desenvolupar urbanísticament les 90 hectàrees  del sector sud, on hi ha els terrenys que proposen per al futur Trueta i, també, superfície comercial.

Summary: Salt vol triplicar els pisos de propietat municipal i arribar als 300 a finals de mandat


Pronostiquen entre 10 i 11 diputats i coincideixen en situar En Comú-Podem com a segona força a Catalunya ACN Barcelona.-Últim dia de campanya electoral. S'acaba el temps perquè els polítics mirin de convèncer els darrers indecisos i també arriba el moment per afinar els pronòstics en les porres electorals. Com és tradició, els periodistes que cobreixen la campanya d'ERC n'han organitzat una i han convidat els caps de llista a participar-hi. Gabriel Rufián i Joan Tardà ho van fer dilluns passat quan van compartir viatge de Barcelona a Manresa amb la premsa. Tots dos són optimistes i coincideixen que ERC guanyarà les eleccions del 20-D a Catalunya. Rufián preveu que seran 11 diputats els que Esquerra enviarà a Madrid i Tardà, una mica més conservador, n'aposta per 10. Tant un com l'altre preveuen que En Comú Podem serà el màxim rival per la primera posició trepitjant-los els talons amb 10 i 9 diputats respectivament. Si es compleixen els pronòstics de les porres dels candidats republicans, ERC obtindrà els millors resultats de la democràcia en unes eleccions al Congrés. Fins ara, els 8 que va obtenir Josep Lluís Carod-Rovira el 2004 han estat el sostre d'Esquerra a la cambra baixa espanyola. En les eleccions del 2011 només en van aconseguir 3, però el vent ha canviat de direcció per sort del partit liderat per Oriol Junqueras. Democràcia i Llibertat, C's i el PSC es jugarien la tercera posició en opinió de Rufián i Tardà. Diputat amunt, diputat avall, tots dos els situen entre els 7 i els 8 i creuen que el PPC no passarà dels 4-5. Tardà és l'únic que pensa que UDC podria tenir una opció d'obtenir representació al Congrés. Aposta per 1 diputat per als demòcrata cristians, tot i que no especifica per quina circumscripció l'obtindria.  La porra de Gabriel Rufián: ERC (11), En Comú – Podem (10), C's (8), Democràcia i Llibertat (7), PSC (7) i PPC (4). La de Joan Tardà: ERC (10), En Comú – Podem (9), Democràcia i Llibertat (8), PSC (7), C's (7), PPC (5) i UDC (1). Cap dels dos ha pronosticar un diputat pel PACMA, tot i que han fet referència al partit animalista en alguna ocasió durant la campanya (habitualment per comparar-lo amb la representativitat que té UDC al Parlament).

Summary: Rufián i Tardà aposten per ERC en la porra del 20-D


El ministre d'Hisenda i Funció Pública, Cristóbal Montoro, ha aprofitat la seva compareixença en la comissió d'Hisenda del Congrés dels Diputats per advertir que des del punt de vista pressupostari l'exercici del 2017 serà ''l'any més difícil'' d'una legislatura que tot just acaba de començar. Montoro ha assegurat que no serà fàcil passar d'un dèficit del 4,6% del PIB el 2016 fins al 3,1% que es preveu per a finals del 2017 perquè suposa una retallada pressupostària de 16.000 milions d'euros. El ministre Montoro també s'ha referit al nou model de finançament per a les comunitats autònomes i ha defensat que no es pot construir un nou model de finançament ''contra el criteri del governants'' de les autonomies i per això es necessari el consens de la ''gran majoria''.  El ministre d'Hisenda s'ha mostrat preocupat per les xifres de l'endeutament públic i ha manifestat que la ''prioritat'' d'aquesta legislatura serà la reducció d'aquests alts nivells de deute públic. Montoro ha afegit que aquesta reducció de l'endeutament s'haurà de fer a la vegada que es redueix el dèficit públic.  En relació amb la reducció del dèficit públic, el titular de la cartera d'Hisenda ha advertit als diputats de la comissió d'Hisenda que els pressupostos que ha de presentar el govern espanyol al Congrés dels Diputats en les pròximes setmanes seran molt exigents perquè l'objectiu de dèficit haurà de passar del 4,6% que es preveu que tanqui el 2016 al 3,1% el 2017, cosa que suposa una retallada pressupostària en les administracions públiques de 16.000 milions d'euros.  Per Montoro, aquesta retallada pressupostària farà que l'exercici del 2017 serà ''l'any més difícil'' d'aquesta legislatura des del punt de vista pressupostari metre que el 2018 serà un exercici ''més accessible'' perquè l'ajust només obligarà de passar d'un dèficit del 3,1% del 2017 al 2,2% per al 2018, amb una retallada de poc menys de 10.000 milions d'euros. El ministre també ha assegurat que en aquesta legislatura es podrà enterrar la crisi econòmica de manera gairebé definitiva.  En relació amb el model de finançament, Montoro ha defensat que un nou model de finançament autonòmic no es pot construir ''contra el criteri dels governants de les autonomies i dels governs locals''. El ministre ha afegit que ''o ens posem d'acord o no hi haurà sistema de finançament''. Caldrà consensuar un nou model amb ''la gran majoria'' dels membres del Consell de Política Fiscal i Financera. Montoro també ha tingut un gest per a les pimes i ha posat sobre la taula la intenció del seu ministeri d'aprovar un conjunt de mesures encaminades a penalitzar a través dels impostos a les empreses que incompleixin la Llei de Morositat que imposa un termini màxim de 60 dies per els pagaments de factures en el sector privat.

Summary: Montoro alerta que el 2017 serà l'any ''més difícil'' de la legislatura perquè s'haurà de fer un ajust de 16.000 MEUR


L'Ajuntament de Girona ha començat els treballs per convertir la Devesa en "el gran parc urbà de la ciutat". Durant el proper any, el consistori transformarà 3 hectàrees en zona verda i enderrocarà antigues estructures perquè tota la zona que sumen l'antic camp de futbol Fèlix Farró i el Camp de Mart es converteixi en un espai d'oci per a la ciutadania, on també s'hi pugui fer pícnic. Apart, també s'habilitarà un parc de salut i hi haurà una àrea esportiva perquè aquells qui vagin a córrer al parc puguin fer-hi exercicis i estiraments. L'alcaldessa de Girona, Marta Madrenas, explica que les diferents actuacions que ara s'engeguen són, de fet, "la conseqüència real d'haver deixat aturat el pla especial", perquè això ha permès tirar endavant aquests projectes. El regidor de Paisatge i Hàbitat Urbà, Narcís Sastre, assegura que les diferents obres "no podien esperar" i que ara, passant del paper a la realitat, es deixen enrere "discussions abstractes" que han fet "perdre temps".  Girona comença a canviar la fisonomia de la Devesa perquè allà on hi ha sorra d'aquí a un any hi hagi zona verda. Sobretot, allà on s'actuarà serà a l'àrea que ocupava l'estadi Fèlix Farró, l'antic cap de tir i al Camp de Mart. En total, una zona que suma cap a 3 hectàrees. "Fem allò que la ciutadania espera, que és convertir la Devesa en un parc urbà, verd, transitable i amigable", ha concretat l'alcaldessa. D'entrada, el consistori destinarà 30.000 euros a plantar herba a les parcel·les on hi havia l'estadi Fèlix Farró –d'on ja se n'han desmuntat les porteries- i l'antic camp de tir. Són, en total, 17.600 metres quadrats. "Aquest és un espai degradat que no convidava a quedar-s'hi; ara però es convertirà en una gran esplanada verda on fer-hi tota mena d'activitats", ha precisat el regidor de Paisatge i Hàbitat Urbà. Aquí, l'Ajuntament també hi preveu instal·lar taules i cadires perquè, aquells qui vulguin, puguin fer-hi pícnic. Després d'aquesta actuació, l'Ajuntament ja en té d'altres en cartera per tirar endavant. Per exemple, s'instal·larà un parc de salut en un lateral del Camp de Mart i també una zona d'exercicis –aquesta, pendent d'ubicació- perquè aquells qui facin esport a la Devesa puguin entrenar-se o fer-hi estiraments després de córrer. El Camp de Mart, en zona verda Per últim, com ha concretat Sastre, quedarà l'actuació "més ambiciosa de totes". És la que permetrà convertir el Camp de Mart en zona verda (se'n plantarà ben bé fins a tocar de Fira de Girona) i tirar a terra antigues estructures que hi han quedat obsoletes. "Ens trobem davant la transformació més gran que s'haurà fet a la Devesa en els darrers 15 ó 20 anys, i que canviarà la imatge i l'estètica del parc de la nit al dia", ha precisat el regidor. Entre els espais que s'alliberaran hi ha el que ocupaven les instal·lacions d'agility, que aniran al Mas Xirgu, i les antigues dutxes (que s'enderrocaran). També anirà a terra part del mur de separació que hi ha a la zona, amb l'objectiu de convertir tota l'àrea "en un espai obert", ha concretat Sastre. D'altra banda, l'Ajuntament també traslladarà a una altra zona del parc l'espai del Camp de Mart on actualment s'hi deixen restes vegetals.  Narcís Sastre ha explicat que, dins la nova zona verda, també s'hi preveu que hi hagi una àrea on es pugui jugar a futbol. D'entrada, es planteja que les porteries –fins ara, situades a Fèlix Farró- s'instal·lin al Camp de Mart "per concentrar allà tota l'activitat esportiva", ha precisat el regidor de Paisatge i Hàbitat Urbà. Narcís Sastre ha concretat que, si no hi ha entrebancs, les diferents actuacions s'han d'haver enllestit d'aquí a un any. "Nosaltres posem el fill a l'agulla i, pla especial a banda, demostrem que no ens hem aturat; entenem que aquestes transformacions no poden esperar, perquè hem d'actuar a la Devesa, i les discussions abstractes ens han fet perdre molt de temps", ha dit el regidor, en referència al pla especial.

Summary: Girona planta herba a 3 hectàrees de la Devesa i enderrocarà antigues estructures perquè sigui "un gran parc urbà"


La Federació Catalana de la Discapacitat Intel·lectual (Dincat) condemna les presumptes agressions sexuals a la noia de 17 anys de Mataró i insta a la Generalitat a millorar els protocols d'actuació, detecció i prevenció. L'entitat exigeix que els documents esmentin "de manera específica, els alumnes amb necessitats especials" i que els textos  incloguin "mesures que satisfacin les necessitats del col·lectiu i que minimitzin les situacions de risc". La Federació és partidària de "mesures concretes i d'obligat compliment i no de recomanacions, tenint en compte que es tracta d'una problemàtica complexa i sensible".  La Federació demana a través d'un comunicat que els protocols tinguin en compte "l'especial vulnerabilitat de les persones amb discapacitat intel·lectual o del desenvolupament".  Dincat també recorda que les persones amb discapacitat intel·lectual "són ciutadanes de ple dret i que els seus drets han de ser garantits per part de l'administració". La Federació assenyala que l'article 16 de la Convenció de l'ONU sobre els Drets de les Persones amb Discapacitat fa referència a la protecció contra l'explotació, la violència i l'abús. La reacció de Dincat arriba després de saber-se que dos homes estan en  presó provisional sense fiança acusats de violar una menor de 17 anys amb discapacitat intel·lectual a Mataró. Un tercer individu, també amb discapacitat, ha d'anar a signar cada quinze dies al jutjats i té una ordre d'allunyament cap a la noia. Tots tres estan acusats del delicte d'agressió sexual. Els Mossos han confirmat que la mare de la noia va presentar la denúncia el passat 7 d'abril i que les detencions es van produir el 3 de maig. La mare, amb la veu distorsionada i amb un nom fals, ha denunciat el cas a Els Matins de TV3 i ha explicat que la seva filla va ser violada diverses vegades durant l'hora del pati, quan podia sortir del centre on estudia, l'Institut Miquel Biada. La menor té una discapacitat del 57%.

Summary: Les associacions de discapacitats condemnen la violació de la menor de Mataró i demanen al Govern "mesures concretes"


El terrorista abatut a Cambrils Said Aalla, germà de Youssef Aalla –mort a l'explosió d'Alcanar- va avisar la seva mare que Youssef "faria alguna cosa molt greu" però aquesta "no li va donar importància", segons la declaració d'un cosí dels Aalla recollida en el sumari del 17-A, al qual ha tingut accés l'ACN. El sumari revela diverses  declaracions de l'entorn dels terroristes, com per exemple que la parella de l'ara empresonat Driss Oukabir assegura que aquest va anar a Tànger, al Marroc, del 2 al 13 d'agost del 2017 per "desconnectar" i "no per veure la seva família", tot i que "no acostumava a viatjar". La parella de Driss també afegeix que el seu germà, Moussa Oukabir, va augmentar el seu nivell adquisitiu a finals de juny del 2017.

Summary: Said Aalla va avisar la seva mare que el seu germà Youssef "faria alguna cosa molt greu"